Biya

Biya, bia ( atau ,  atau cowrie - juga diserap sebagai kowri) atau gerus (Jawi: ) adalah cengkerang didapati daripada siput laut dan moluska gastropod famili Cypraeidae di kawasan Lautan Hindi. Ia pernah digunakan sebagai suatu mata wang di Kepulauan Maldives, Sri Lanka, sepanjang pantai Malabar India, Borneo dan pulau-pulau Nusantara lain, dan di berbagai bahagian pantai Afrika dari Ras Hafun hingga Mozambique; mata wang ini penting dalam jaringan perdagangan Afrika, Asia Selatan, dan Asia Timur pada suatu ketika dahulu.

Kelaziman sebagai mata wang 
Bermula lebih tiga ribu tahun yang lalu, cangkang cowrie, atau salinan cengkerang, digunakan sebagai mata wang China. Kebiasaan ini turut diabadikan dalam bahasa penulisan zaman itu di mana aksara mewakili "wang" (貝 atau 贝, bèi) berasal dari peringkasan gambar kulit biya; perkataan ini turut dijadikan radikal aksara menunjukkan maksud tersirat banyak perkataan berkaitan wang yang sedia ada seperti 財/财 cái "harta", 貢/贡 gòng "ufti", 貨/货 huò "barangan", 費/费 fèi "harga" dan 買 mǎi "jual".

Kulit siput ini pernah digunakan dalam Kesultanan Kedah sebagai unit pecahan kecil mata wang dagang dari kurun ke-8 sehingga kurun ke-15.

Cangkerang biya Monetaria moneta terutamanya digunakan sebagai mata wang selama berabad-abad di benua Afrika. Ia mula diketahui negara-negara Barat melalui urusan perdagangan hamba dengan kaum setempat yang memberikan berguni-guni kulit biya dalam bentuk upahan.  Mata wang cedi (disebut /si.di/) turut mendapat nama daripada panggilan setempat wang jenis ini.

Kegunaan lain

Sebagai hiasan 
Kaum wanita masyarakat Mende di Sierra Leone menganggap biya sebagai simbol kewanitaan, kesuburan, kelahiran dan kekayaan, lagi-lagi dengan bahagian bawahnya yang dilihat berupa bentuk garisan faraj atau mata.

Cangkerang spesis Cypraea aurantium dipakai ketua-ketua suku warga kepulauan Fiji secara berkalung iuntuk menunjukkan pangkat mereka. Kaum wanita Tuvalu turut menggunakan cengkerang ini dan spesies seumpamanya dalam kraftangan tradisional.

Penghasilan kain fabrik dalam masyarakat Melayu ada juga melibatkan penggosokan kulit cengkerang ini pada kain siap diwarnakan mengemaskan kain tersebut menjadi "kain bergerus" dari perkataan gerus bermaksud "menggosok licin", maka hal ini memberi nama lain kepada siput ini iaitu "siput gerus".

Bahan permainan 
Ia ada digunakan sebagai bahan pengira seumpama dadu dalam permainan berpapan seperti pachisi: enam biji kulit akan dibaling di mana garis cengkerang yang terlihat dikira sebagai satu nilai langkah yang perlu digerakkan pemain digilirkan.

Dalam kepercayaan setempat 
Masyarakat peribumi Ojibwe di kawasan merangkumi Tasik-Tasik Besar Amerika Utara menggunakan cangkerang ini dalam upacara pertabiban Midewiwin dilakukan mereka.

Lihat juga
 Wang cengkerang

Rujukan

Bacaan lanjut

Pautan luar
 Cowrie Genomic Database Project
 Genus Cypraea - Animal Diversity Web
 cowry.org – studying Hawaii's cowries

Cypraeidae
Nama umum moluska